Okresná prokuratúra Považská Bystrica 
Ľ. Štúra 1, 017 01 Považská Bystrica 1 	

Sp. zn. : Pv 1098/11/3306	Považská Bystrica, 9.7.2012
EEČ : 2-26-85-2012

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 2 Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátorka Okresnej prokuratúry Považská Bystrica
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
hoci bol podľa Zákona o rodine a tiež na základe rozsudku Okresného súdu Pov. Bystrica sp. zn. 8P/6/2010 zo dňa 03.03.2010, právoplatného dňa 10.03.2010 povinný ako otec prispievať na výživu svojej dcéry mal. XXXXX, nar. XXXXX sumou 50,- € mesačne, ktoré výživné mal zasielať vždy do 15.-teho dňa v mesiaci vopred, matke dieťaťa XXXXX, nar. XXXXX, bytom XXXXX XXXXX-11, na výživu svojej dcéry v mieste svojho bydliska, v mieste bydliska oprávnenej osoby v XXXXX a ani na inom mieste od mesiaca júl 2011 neprispieval, plneniu vyživovacej povinnosti sa úmyselne vyhýbal tým, že napriek tomu, že od roku 2008 vykonáva podnikateľskú činnosť v predmete podnikania - prípravné práce k realizácii stavby a iné, ktorú mal pozastavenú na dobu od 26.07.2010 do 01.08.2011, zo svojich príjmov na výživu mal. XXXXX pravidelne mesačne neprispieval, nepožiadal o zrušenie živnostenského oprávnenia a o zaradenie do evidencie uchádzačov o zamestnanie na Úrade práce, sociálych vecí a rodiny Pov. Bystrica a ani o dávky a príspevky v hmotnej núdzi, čím mu za obdobie od júla 2011 do júna 2012, vrátane, vznikol dlh na výživnom v celkovej výške 600,- €,
lebo zanikla trestnosť činu
Odôvodnenie:
Poverený príslušník PZ, Obvodného oddelenia PZ Pov. Bystrica uznesením ČVS:ORP-1075/PB-PB-2011 zo dňa 31.01.2012 po začatí trestného stíhania vzniesol podľa § 206 ods. 1 Tr. por. obvinenie XXXXX za prečin zanedbania povinnej výživy podľa § 207 ods. 2 Tr. zák., na tom skutkovom základe, že hoci bol podľa Zákona o rodine a tiež na základe rozsudku Okresného súdu Pov. Bystrica sp. zn. 8P/6/2010 zo dňa 03.03.2010, právoplatného dňa 10.03.2010 povinný ako otec prispievať na výživu svojej dcéry mal. XXXXX, nar. XXXXX, sumou 50,- € mesačne, ktoré výživné mal zasielať vždy do 15.-teho dňa v mesiaci vopred, matke dieťaťa XXXXX, nar. XXXXX, bytom XXXXX XXXXX-11, na výživu svojej dcéry v mieste svojho bydliska, v mieste bydliska oprávnenej osoby v XXXXX a ani na inom mieste od mesiaca júl 2011 neprispieval, plneniu vyživovacej povinnosti sa úmyselne vyhýbal tým, že napriek tomu, že od roku 2008 vykonáva podnikateľskú činnosť v predmete podnikania - prípravné práce k realizácii stavby a iné, ktorú mal pozastavenú na dobu od 26.07.2010 do 01.08.2011, zo svojich príjmov na výživu mal. XXXXX pravidelne mesačne neprispieval, nepožiadal o zrušenie živnostenského oprávnenia a o zaradenie do evidencie uchádzačov o zamestnanie na Úrade práce, sociálnych vecí a rodiny Pov. Bystrica a ani o dávky a príspevky v hmotnej núdzi, čím mu za obdobie od júla 2011 do januára 2012, vrátane, vznikol dlh na výživnom v celkovej výške 350,- €.

V priebehu skráteného vyšetrovania bolo zistené, že obv. XXXXX neuhradil výživné na mal. XXXXX ani v mesiacoch február 2012 až jún 2012, čím mu za obdobie od mesiaca júl 2011 do mesiaca jún 2012, vrátene, vznikol dlh na výživnom v celkovej výške 600,- €.

	Po skončení skráteného vyšetrovania poverený príslušník PZ predložil prokurátorovi vyšetrovací spis, vedený v trestnej veci obv. XXXXX s návrhom na zastavenie trestného stíhania podľa § 215 ods. 1 písm. h) Tr. por. s poukázaním na ust. § 86 písm. a) Tr. zák..

	Preskúmala som vyšetrovací spis ČVS:ORP-1075/PB-PB-2011 a dospela som k záveru, že návrh povereného príslušníka PZ je opodstatnený.

	V priebehu skráteného vyšetrovania boli vypočutí obv. XXXXX, pošk. XXXXX, a boli zabezpečené listinné dôkazy - rozsudok Okresného súdu Pov. Bystrica sp. zn. 8P/6/2010 zo dňa 03.03.2010, rodný list dieťaťa, výpis zo živnostenského registra, správy z Daňového úradu Trenčín, pob. Pov. Bystrica, z Úradu práce, sociálnych vecí a rodiny Pov. Bystrica, zo Sociálnej poisťovne pobočka Pov. Bystrica, rozhodnutia Úradu práce, sociálnlych vecí a rodiny Pov. Bystrica o priznaní náhradného výživného, poštový peňažný poukaz zo dňa 18.06.2012 správy a odpis z registra trestov na obv. XXXXX.

	XXXXX do zápisnice o výsluchu obvineného zo dňa 20.06.2012 uviedol, že od júla 2011 ako živnostník začal mať problémy so zabezpečením práce na Slovensku a keďže nemal peniaze, vedome prestal platiť od tohto mesiaca výživné na svoju dcéru mal. XXXXX. Uviedol, že aby vyriešil túto situáciu, zohnal si prácu v zahraničí, kde bol dlhodobo naposledy vo Francúzsku, v mesiaci jún 2012 prišiel na Slovensko a ihneď ako mohol, dlh na výživnom doplatil, pričom uhradil aj výživné za mesiac júl 2012, tým, že uhradil celkovú sumu 650,- €. Uviedol, že ho mrzí, že vec došla do takéhoto štádia, bolo to nedopatrením a zlou životnou situáciou, avšak nakoľko sa mu situácia zlepšila, výživné bude platiť pravidelne každý mesiac.

 	Poškodená XXXXX do zápisníc o výsluchu svedka - poškodeného, naposledy zo dňa 21.06.2012 uviedla, že obv. XXXXX si na dcéru XXXXX neplnil vyživovaciu povinnosť od mesiaca júl 2011, čím mu do konca mesiaca júna 2012 vznikol dlh na výživnom vo výške 600,- €, pričom dňa 21.06.2012 si prevzala sumu 650,- €, ktorú jej obv. XXXXX zaslal poštovou poukážkou ako úhradu celého dlhu na výživnom a tiež úhradu výživného za mesiac júl 2012. Potvrdila, že obv. XXXXX jej uhradil celý dlh na výživnom a nedlhuje jej žiadne peniaze, pričom neplatením výživného ich dcéra netrpela núdzou, nemalo to žiadny vplyv na jej výchovu, výživu a jej osobné potreby. 

O úhrade dlžného výživného svedčí aj poštový peňažný poukaz podacieho čísla 1091, ktorým obv. XXXXX dňa 18.06.2012 zaslal pošk. XXXXX sumu 650,- € ako úhradu výživného za obdobie od mesiaca júl 2011 do mesiaca júl 2012, vrátane.

             Prečinu zanedbania povinnej výživy podľa § 207  ods. 2 Tr. zák.  sa dopustí ten, kto sa najmenej tri mesiace v období dvoch rokov úmyselne vyhýba plneniu svojej zákonnej povinnosti vyživovať iného. 

Dôkazmi vykonanými v priebehu skráteného vyšetrovania bolo zistené, že obv. XXXXX svojim protiprávnym konaním, teda úmyselným vyhýbaním sa plneniu vyživovacej povinnosti voči mal. XXXXX po formálnej stránke naplnil všetky zákonné znaky skutkovej podstaty uvedeného prečinu.

Podľa § 86 písm. a/ Tr. zák. trestnosť prečinu  zanedbania povinnej výživy (§ 207 Tr. zák.) zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

	S prihliadnutím k tomu, že obv. XXXXX si dodatočne splnil v celom rozsahu vyživovaciu povinnosť voči mal. XXXXX, určenú súdom a trestný čin nemal trvalo nepriaznivé následky, trestnosť zanedbania povinnej výživy týmto zanikla, čo je v súlade s citovaným ustanovením § 86 písm. a/ Tr. zák.. 

	Podľa § 215 ods. 1 písm. h/ Tr. por. prokurátor zastaví trestné stíhanie, ak zanikla trestnosť činu.

	S prihliadnutím na tieto skutočnosti som rozhodla tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Eva Pirošová
prokurátorka